b'\n_START_ARTICLE_\nAnton Levtchi\n_START_SECTION_\nUra\n_START_PARAGRAPH_\nLevtchi syntyi Varkaudessa, mutta h\xc3\xa4n muutti perheineen 3-vuotiaana Tampereelle. Levtchi aloitti j\xc3\xa4\xc3\xa4kiekkoilun 4-vuotiaana on Tapparassa. H\xc3\xa4n voitti seurassa sek\xc3\xa4 kauden 2010\xe2\x80\x932011 ett\xc3\xa4 kauden 2011\xe2\x80\x932012 p\xc3\xa4\xc3\xa4tteeksi C-nuorten SM-hopeaa. Kaudella 2011\xe2\x80\x932012 Levtchi jakoi tehoilla 15+12=27 koko C-nuorten SM-karsintojen maalip\xc3\xb6rssin voiton KooKoon Eetu Elon kanssa ja sijoittui pistep\xc3\xb6rssiss\xc3\xa4 toiseksi edell\xc3\xa4\xc3\xa4n vain Lukon Aleksi Saarela. H\xc3\xa4n voitti my\xc3\xb6s C-nuorten SM-sarjan runkosarjan sy\xc3\xb6tt\xc3\xb6p\xc3\xb6rssin ja sijoittui pistep\xc3\xb6rssiss\xc3\xa4 toiseksi Lukon Aleksi Saarelan j\xc3\xa4lkeen tehoilla 22+47=69. Levtchin sy\xc3\xb6tt\xc3\xb6m\xc3\xa4\xc3\xa4r\xc3\xa4 oli Tapparan C-nuorten kaikkien aikojen runkosarjan yhden kauden enn\xc3\xa4tys. Kaudella 2012\xe2\x80\x932013 h\xc3\xa4n voitti tehoilla 30+42=72 B-nuorten SM-sarjan sy\xc3\xb6tt\xc3\xb6p\xc3\xb6rssin ja sijoittui pistep\xc3\xb6rssiss\xc3\xa4 toiseksi edell\xc3\xa4\xc3\xa4n vain Bluesin Teemu Pulkkinen. Levtchi oli my\xc3\xb6s Tapparan paras maalintekij\xc3\xa4. H\xc3\xa4n teki seuran B-nuorten runkosarjan yhden kauden enn\xc3\xa4tyksen sek\xc3\xa4 tehopisteiss\xc3\xa4, maaleissa ett\xc3\xa4 sy\xc3\xb6t\xc3\xb6iss\xc3\xa4 (Rasmus Rasinaho rikkoi sy\xc3\xb6tt\xc3\xb6enn\xc3\xa4tyksen kaudella 2016\xe2\x80\x932017 43 sy\xc3\xb6tt\xc3\xb6pisteell\xc3\xa4\xc3\xa4n). Levtchi oli Tapparan paras pistemies my\xc3\xb6s pudotuspeleiss\xc3\xa4 Niko Ahoniemen kanssa tehoilla 2+2=4._NEWLINE_Kaudella 2014\xe2\x80\x932015 Levtchi nousi Tapparan A-nuorten varakapteeniksi ja oli joukkueen paras pistemies, maalintekij\xc3\xa4 ja sy\xc3\xb6tt\xc3\xa4j\xc3\xa4 tehoilla 17+25=42. Toukokuussa 2015 h\xc3\xa4n siirtyi try-outille Tapparan SM-liigajoukkueeseen. Elokuussa Levtchi sai joukkueeseen kaksivuotisen sopimuksen. H\xc3\xa4n pelasi kaudella 2015\xe2\x80\x932016 Tapparan liigajoukkueessa kuitenkin ainoastaan harjoitusotteluita, eik\xc3\xa4 Levtchi debytoinut viel\xc3\xa4 SM-liigassa tai Mestarien liigassa. H\xc3\xa4n aloitti runkosarjan lainalla Mestis-joukkue Lemp\xc3\xa4\xc3\xa4l\xc3\xa4n Kisassa, jossa Levtchi pelasi yhdeks\xc3\xa4n ottelua tehden yhden sy\xc3\xb6tt\xc3\xb6pisteen. P\xc3\xa4\xc3\xa4osin h\xc3\xa4n vietti kautensa kuitenkin viel\xc3\xa4 Tapparan A-nuorissa, joiden paras pistemies Levtchi oli tehoilla 18+31=49. Pudotuspeleiss\xc3\xa4 h\xc3\xa4n oli joukkueen paras pistemies ja sy\xc3\xb6tt\xc3\xa4j\xc3\xa4 nelj\xc3\xa4ll\xc3\xa4 sy\xc3\xb6tt\xc3\xb6pisteell\xc3\xa4\xc3\xa4n._NEWLINE_My\xc3\xb6s kauden 2016\xe2\x80\x932017 Levtchi aloitti lainalla LeKin Mestis-joukkueessa. H\xc3\xa4net valittiin sarjan marraskuun 2016 kuukauden pelaajaksi, kun Levtchi teki Mestiksess\xc3\xa4 kuukauden kahdeksassa ottelussa tehot 2+4=6. H\xc3\xa4n teki Tapparassa SM-liigadebyyttins\xc3\xa4 16. joulukuuta 2016 Sorsapuistossa j\xc3\xa4rjestetyss\xc3\xa4 Ulkoj\xc3\xa4\xc3\xa4t 2016 -tapahtumassa paikallisvastustaja Tampereen Ilvest\xc3\xa4 vastaan, kun Levtchille aukesi paikka joukkueen kokoonpanosta Henrik Haapalan, Jani Lajusen ja Joona Luodon maajoukkuekutsujen my\xc3\xb6t\xc3\xa4. H\xc3\xa4n sai ottelussa j\xc3\xa4\xc3\xa4aikaa 8.02 minuuttia. Joulukuussa 2016 Levtchi teki vuoden mittaisen jatkosopimuksen Tapparan kanssa. H\xc3\xa4n oli tehoilla 11+17=28 LeKin pistep\xc3\xb6rssiss\xc3\xa4 toisena Tomi Peltosen j\xc3\xa4lkeen, kunnes siirtotakarajalla helmikuussa 2017 Levtchin loppukauden osoitteeksi varmistui Tappara, joka tarvitsi h\xc3\xa4nt\xc3\xa4 paikkaamaan poissaoloja. Levtchi pelasi joukkueessa kaikkiaan 13 runkosarjaottelua ilman tehopisteit\xc3\xa4, mutta h\xc3\xa4n j\xc3\xa4i kuitenkin pudotuspeleiss\xc3\xa4 ilman peliaikaa._NEWLINE_Levtchi pelasi kauden 2017\xe2\x80\x932018 suurimmaksi osaksi lainalla LeKiss\xc3\xa4. H\xc3\xa4n pelasi Tapparassa kauden aikana 17 runkosarja- ja nelj\xc3\xa4 CHL-ottelua tehden yhden sy\xc3\xb6tt\xc3\xb6pisteen. Levtchi j\xc3\xa4i siirtotakarajan j\xc3\xa4lkeen Tapparan vahvuuteen, mutta h\xc3\xa4n saanut kuitenkaan peliaikaa pudotuspeleiss\xc3\xa4. Toukokuussa 2018 Levtchi teki joukkueen kanssa kaksivuotisen jatkosopimuksen. Kaudella 2018\xe2\x80\x932019 h\xc3\xa4n teki l\xc3\xa4pimurtonsa SM-liigaan, jossa Levtchin ensimm\xc3\xa4inen kokonainen kausi toi 59 runkosarjaottelussa tehot 4+9=13, 11 playoff-ottelussa tehot 2+1=3 ja kahdeksassa CHL-ottelussa tehot 1+3=4. H\xc3\xa4nen ensimm\xc3\xa4isen miesten p\xc3\xa4\xc3\xa4sarjamaalinsa syntyi Mestarien liigassa 16. lokakuuta 2018 ruotsalaista Djurg\xc3\xa5rdens IF:\xc3\xa4\xc3\xa4 vastaan. Ensimm\xc3\xa4isen SM-liigamaalinsa Levtchi teki 17. marraskuuta 2018 vieraissa Porin \xc3\x84ssi\xc3\xa4 vastaan. H\xc3\xa4n voitti kauden p\xc3\xa4\xc3\xa4tteeksi SM-pronssia. Syyskuussa 2019 Levtchi teki Tapparan kanssa kaksivuotisen jatkosopimuksen kev\xc3\xa4\xc3\xa4seen 2022 saakka.\n_START_SECTION_\nMuuta\n_START_PARAGRAPH_\nLevtchin sukujuuret ovat Ven\xc3\xa4j\xc3\xa4ll\xc3\xa4. H\xc3\xa4nen is\xc3\xa4ns\xc3\xa4 muutti 1990-luvun alkupuolella jalkapalloilun per\xc3\xa4ss\xc3\xa4 Pietarista Suomeen, jota Levtchi harrasti lapsena itsekin._NEWLINE_Levtchi pelaa my\xc3\xb6s Rullakiekon SM-liigaa Pahalammen joukkueessa.'